KIRJALLINEN KYSYMYS E-0557/00

esittäjä(t): Christopher Huhne (ELDR) komissiolle

(29. helmikuuta 2000)

Aihe: Työntekijöiden erottaminen

Komission vastauksessa kirjalliseen kysymykseeni E-2225/99(1) todetaan, että komissio on viimeksi kuluneiden viiden vuoden aikana erottanut 11 henkilöä. Katsooko komissio, että sen irtisanomismenettelyt ovat a) vastaavanlaisia kuin julkisella ja yksityisellä sektorilla käytetyt ja b) sopivia kurinpidollisten ongelmien hoitamiseen? Jos ei, niin miten komissio aikoo parantaa näitä menettelyjä?

(1) EYVL C 203 E, 18.7.2000, s. 151.

Neil Kinnockin komission puolesta antama vastaus

(30. maaliskuuta 2000)

Komissio muistuttaa, että henkilöstösäännöissä vahvistetut kurinpidolliset menettelyt, jotka sallivat muun muassa virkamiesten irtisanomisen, koskevat kaikkia yhteisöjen toimielimiä.

Komissio on tietoinen jäsenvaltioiden julkisen sektorin virkamiehiin kohdistettavien kurinpidollisten sääntöjen eroavuuksista eri jäsenvaltioissa. Valmistellessaan keskusteluasiakirjaa kurinpidosta sekä päätösluonnosta hallinnollisen käytännön parantamisesta ja kurinpitomenettelyistä, joiden valmistumisen ajankohdaksi on merkitty lokakuu 2000 (katso 1. maaliskuuta 2000 hyväksytyn toimintasuunnitelman toimet 57 ja 58), komissio ottaa huomioon jäsenvaltioissa ja kansainvälisissä järjestöissä vallitsevien irtisanomis- ja kurinpitomenettelyjen kokonaisuuksien parhaat käytännöt. Tietyillä yksityisen sektorin ammattien ja hallinnonalojen kurinpidollisilla menettelyillä voi olla merkitystä asiassa, edellyttäen että ne ovat vertailukelpoisia.

Kuten komissio toteaa valkoisessa kirjassa Komission uudistaminen(1) (katso IV.5 kohta Kurinpito), se on tietoinen nykyisen järjestelmän puutteista: Se on liian hidas ja koostuu monista menettelyistä, ja sen perustana on kurinpitolautakunta, jonka kokoonpano vaihtelee ja johon ei kuulu ulkopuolisia jäseniä. Henkilöstölle ei ole myöskään ole tarjottu riittävästi tietoa velvollisuuksista eikä sääntöjen rikkomisen

mahdollisista seurauksista. Komissio aikoo tehdä erityisiä ehdotuksia henkilöstösääntöjen muuttamiseksi siten, että nämä puutteet korjautuvat ja päästään oikeudenmukaiseen ja johdonmukaiseen järjestelmään, jossa ei esiinny kohtuuttomia viipeitä. Ehdotettu toimielinten yhteisen kurinpitolautakunnan perustaminen ja hallinnolle annettava mahdollisuus näkökantansa esittämiseen kurinpitolautakunnalle kuuluvat henkilöstösäännön muuttamista edellyttäviin toimenpiteisiin. Lisäksi toteutetaan toimenpiteitä, jotka eivät edellytä henkilöstösäännön muuttamista. Valkoisen kirjan mukaisesti vahvistetaan selkeät säännöt ja selvitetään oikeudet ja velvollisuudet käsikirjassa, laaditaan ohjeet rikkeen vakavuuden mukaan määräytyvistä seuraamuksista, lisätään johdonmukaisuutta kurinpitolautakunnan pysyvää sihteeristöä laajentamalla ja julkaistaan kurinpitoa koskevat päätökset (ilman nimiä luottamuksellisuuden säilyttämiseksi).

Edellä kuvatun kaltaiset muutokset ovat järkeviä ja välttämättömiä komissiota ja muita toimielimiä koskevien sääntöjen nykyaikaistamiseksi, ja irtisanominen säilyy varmasti rangaistusmuotona niissä tapauksissa, joissa ratkaisu on perusteltu puolueettomien todisteiden ja voimassa olevien menettelyjen perusteella. Komissio on kuitenkin varma, että parlamentin jäsen on samaa mieltä siitä, että kurinpidollisten järjestelmien yleistä tehokkuutta mitataan paremmin sillä, kuinka hyvin ne auttavat ehkäisemään kurittomuutta, kuin irtisanottujen työntekijöiden lukumäärällä.

(1) KOM(2000) 10 lopullinen.